Lede van oumotorklub besoek Breederivierdorpe | Netwerk24
Lede van oumotorklub besoek Breederivierdorpe
02 Desember 2019 06:01
Lede van die Weskus-oumotorklub het in die Breederivier gaan kuier en hulle terdeë geniet.
Die Weskus-oumotorklub is in Julie 2014 gestig en is in Langebaan geleë. Dié aktiewe sosiale klub het sowat 50 lede met nagenoeg 140 ou motors tussen hulle, waarvan verskeie nog gerestoureer word.
Negentien klublede het onlangs 'n mini-toer met 10 voertuie oor vyf dae deur die Breederivierdorpe Touwsrivier, Montagu en Ashton onderneem. Matroosbergstasie het as die groep se basis vir hul avontuur gedien.
"Dié dorp was eens deel van die hoofroete tussen Kaapstad en Johannesburg, maar het in onbruik verval. Gelukkig het mense ingegryp en die vervalle geboue begin herstel en kon ons deel in die ou geskiedenis van 'n eens roemryke spoorweghalte," vertel Judy Sanan, die klub se sekretaris.
Die groep het elke dag uitgery en besienswaardighede in die onderskeie dorpe beleef.
Sanan sê hulle het almal 'n wonderlike tyd gehad. "Selfs ons ou karre het hulle baie goed gedra. Die pret, vriendskap en samesyn laat ons met wonderlike herinneringe van 'n uitstekende, onvergeetlike toer."